送孫龍谷
作者：姚勉
朝代：宋

paragraphs: 煌煌南方老人星，天邊飛來地上行。
秀眉方瞳瑣骨聳，升降步履如風輕。
生平見說勇爲義，十指團欒一和氣。
祇今福壽天所報，眼底曾孫家四世。
瑞祥融作合幹松，豈惟義聚蒙天封。
義人合得松樣壽，孫枝蓊勃環老龍。
先生教人忠與孝，家法可爲民則傚。
道中有福理自然，必收詩書仁義效。
子孫森列皆有文，次公長公爲弟昆。
曾孫早娶見玄孫，蒲輪迎召登金門。